កងទ័ព​អាមេរិក​ កម្ពុជា ​ហ្វឹកហាត់​ការ​ត្រៀម​សង្គ្រោះ​ក្នុង​គ្រាអាសន្ន
​​​​​​មន្ត្រី​​​សន្តិសុខ​​​​​​​​​ទាំង​​​ពីរ​​​ប្រទេស​​​សរុប​​​៧០​​​នាក់​​​ចូល​​​រួម​​​ក្នុង​​​វគ្គ​​​សិក្សា​​​​​​រយៈ​​​ពេល​​​១០​​​ថ្ងៃ
កងទាហានម៉ារីនលេខ៣ ប្រចាំការនៅក្រៅប្រទេសរបស់សហរដ្ឋអាមេរិកចំនួនប្រមាណ៣០ នាក់ និងកងសមត្ថកិច្ចកម្ពុជាមានទាហាន ប៉ូលិស និងកងរាអាវុធហត្ថប្រមាណជាង៤០នាក់បានបើកវគ្គសិក្សារួមគ្នា នៅថ្ងៃពុធនេះក្នុងទីក្រុងភ្នំពេញ។ វគ្គសិក្សាមានរយៈពល១០ថ្ងៃដែលត្រូវបានរៀបចំឡើងដើម្បីចែករំលែកបទពិសោធន៍គ្នាក្នុងការបញ្ជា និងរៀបចំកងកម្លាំងសម្រាប់ការសង្គ្រោះក្នុងគ្រោះមហន្តរាយ និងការផ្ដល់ជំនួយមនុស្សធម៌។ លោក ចេហ្វ ដាយហ្គល (Jeff Daigle) ភារធារីស្ថានទូតអាមេរិកមានប្រសាសន៍ក្នុងសន្និសីទព័ត៌មានមុននឹងការបើកវគ្គសិក្សាថា៖ «វាក៏មានសារៈសំខាន់ផងដែរដែលយើងធ្វើការហ្វិកហាត់អំពីថាតើត្រូវបង្កើតទំនាក់ទំនងយោធាយើងទាំងពីរយ៉ាងដូចម្ដេច ហើយត្រូវបង្កើនសមត្ថភាពទៅវិញទៅមកយ៉ាងណា ដែលនឹងជួយបង្កើនប្រសិទ្ធភាពសង្គ្រោះក្នុងករណីមានវិបត្តិ»។ កងទាហានម៉ារីនលេខ៣ អាមរិកបានចាប់ផ្ដើមបង្ហាញពីរចនាសម្ព័ន្ធនៅក្នុងអង្គភាពនាវឹករបស់ខ្លួនដោយរួមមានក្រុមប្រយុទ្ធ ក្រុមស៊ើបការណ៍ ក្រុមទាក់ទង ក្រុមពេទ្យ ភ័ស្ដុភា និងក្រុមកងអាវុធហត្ថផងដែរ។ កងសមត្ថកិច្ចកម្ពុជានឹងធ្វើបទបង្ហាញរបស់ខ្លួនផងដែរ ជាពិសេសក្នុងរយៈពេល១០ថ្ងៃនេះ ភាគីទាំងពីរនឹងបង្ហាញរបៀបសមយុទ្ធសង្រ្គោះ និងអន្ដរាគមន៍ដោយប្រើកម្លាំងប្រដាប់អាវុធតាមប្រព័ន្ធកុំព្យូទ័រតែប៉ុណ្ណោះ។ លោកឧតម្តសេនីយ៍ត្រី តាត ចន្ថា ស្នងការរងនៃស្នងការដ្ឋានផែនការ និងប្រតិបត្តិការ នៃកងរាជអាវុធហត្ថផ្ទៃប្រទេសមានប្រសាសន៍ដែរថា វគ្គសិក្សាពីគ្នាទៅវិញទៅមកនេះ នឹងជួយរួមចំណែកពង្រឹងសមត្ថភាពកងសមត្ថកិច្ចកម្ពុជាផងដែរ។ «វាអាចនឹងជួយដល់មន្ដ្រីរបស់យើងក្នុងការពង្រឹងសមត្ថភាពការងារជំនួយមនុស្សធម៌ និងសង្រ្គោះគ្រោះមហន្តរាយ»។ មានការរីកចម្រើនផ្នែកទំនាក់ទំនងសហប្រតិបត្តិការលើវិស័យយោធារវាងកម្ពុជា និងសហរដ្ឋអាមេរិកក្នុងរយៈពេលចុងក្រោយនេះ ថ្វីត្បិតតែសហរដ្ឋអាមេរិកបានបង្កកជំនួយរថយន្ដយោធាចំនួន ២០០គ្រឿង ដល់កម្ពុជាដោយសារកម្ពុជាបានបញ្ជូនដោយបង្ខំនូវជនជាតិដើមភាគតិចវីហ្គើចំនួនជាង២០នាក់ទៅឲ្យអាជ្ញាធរចិនវិញកាលពីចុងឆ្នាំ២០០៩។ លោក រ៉ូប៊ើត ថូម៉ាស (Robert Thomas) មេបញ្ជាការប្រតិបត្តិការនៃកងទាហានម៉ារីនលេខ៣ បញ្ជាក់ក្រោយពីបទបង្ហាញវគ្គទី១ថា ការសិក្សារួមគ្នានេះនឹងជួយឲ្យក្រុមប្រដាប់អាវុធទាំងពីរប្រទេសរៀបចំគម្រោងទប់ទល់ជាមុនចំពោះមុខគ្រោះអាក្រក់កើតមានឡើងដូចជាអគ្គីភ័យ ឬគ្រោះទឹកជំនន់ជាដើម។ ក្រៅពីនោះ នឹងមានការបង្ហាញពីបច្ចេកទេសយោធាប្រាប់គ្នាទៅវិញ ទៅមកផងដែរ។ «យើងបានដឹងព័ត៌មាន ហើយកងយោធាកម្ពុជាក៏ដឹងពីព័ត៌មានដែរហើយយើងធ្វើការរួមគ្នាលើបញ្ហានេះ ដូចជាតើភាគីកម្ពុជាជម្លៀសប្រជាជនដោយរបៀបណា រីឯយើងវិញជម្លៀសពួកគាត់យ៉ាងដូចម្ដេច»។ ដោយឡែកកញ្ញា មៀច សិដ្ឋការ្យ វរៈសេនីយ៍ទោខាងកងទព័កម្ពុជា ដែលទើបនឹងបញ្ចប់ការសិក្សានៅសាលាបណ្ឌិតសភាយោធា Westpoint របស់អាមេរិកបានលើកពីសារៈសំខាន់ដូចគ្នាដែរ។ «យើងមិនអាចដោះស្រាយបញ្ហាតែម្នាក់ឯងទេ។ ដូច្នេះសមយុទ្ធនេះជួយយើងឲ្យរៀនដោះស្រាយហ្វឹកហ្វឺនដោះស្រាយជាមួយគ្នា។ វាជាលក្ខណៈសមយុទ្ធហ្វឹកហ្វឺនជាមួយកុំព្យូទ័រ»។ សូមបញ្ជាក់ថា ជាបន្តបន្ទាប់កងទព័សហរដ្ឋអាមេរិកតែងតែធ្វើសមយុទ្ធ ជាពិសេសផ្តោតលើការសង្គ្រោះជាមួយកងទព័កម្ពុជា។ នៅពាក់កណ្ដាលខែធ្នូខាងមុខនេះ កងទ័ពនៃប្រទេសទាំងពីរនឹងធ្វើសមយុទ្ធយោធារួមគ្នាម្ដងទៀត៕